# Sonnen d’er maru

Oberennoù damheñvel pe handelvoù all zo ivez, gwelout Guerzen er marù.
* Ne hran ket meit huannadein arleh er maru… Er maru !
* Pe oen bihan, m’he surmante el eun dra garru,
* Ne chonjen ket sur e helle den he geruel ;
* Ha bremen hoant em es, nann em es de veruel !
* Pegours e troei endro me hig de vout ludu ;
* Pegours e tichennein e dondet er be du ?
* Pegours, pegours e vein krignet get er prenued
* En ur hoh toul, e korn er vered, ankoeheit !
* O bout mahet edan hueh troeted doar ponner,
* Bout brein erfin, bout brein ken e ampouizonner,
* Bout maru-mik !… Hunvre mat ha dous, hunvre karet,
* Joé e lakes em halon peur hag em spered !
* Neze e tichueho me horv breuet d’er boen.
* Mont e hrer de repoz er gule goude koen ;
* Arlerh koen er vuhe, er be e tichuechein,
* Hag, el lanjer, doar ha geaut em bo ar me hein.
* Epad ma vein else kousket iein-skorn ino
* Drest d’em fen maru er hantvleieu e dremeno ;
* Rod en amzer e droei atau en ur hudal :
* Mes me ne huelein mủi en hoari, me vo dal !
* Galuet e vein marse guehave get ma zud,
* Mes ne reskondein tra dehe rak, me vo mud ;
* Get trouz festeu er bed ’hello krenein en doar,
* En trouzieu-se n’ou cheleuein mui, me vo boar.
* Me vo dal, me vo inud, me vo boar, me vo brein !
* Ahed-kaer e mem be, un hun ponner e hrein,
* Hun hemb hunvre, e kreiz un nozeh hemb trenoz,
* Er peah !… er peah !… er peah !…
* — Mes perak ha penaus
* Penaus e kannan-me, ar un ton ken beunek ?
* Girieu a ziskalon nen de ket brezonek :
* Peh goaleurieu enta em es bet, ha peh droug ?
* — Peh droug ?… Allas, allas ! me halon en hum roug !
* Gannet on er glahar, mab d’er hetan pehed,
* Douget em es me hroez a houde, hed ha hed,
* Hed ha hed heliet me hent rust hemb hun glem,
* Hag er glahar atau em fike get e flem.
* Ia, skoeit en des er goaleur dal ar me halon,
* Skoeit adrez hag ahed, hemb truhe el ul lon !
* Edan e dauleu puill me fen em, es pleget,
* Lan a zareu, get en ankin hanter-vouget.
* Sioah ! Deh e houilen, hiniu e houilan hoah,
* Houilein e hran hineah, me houilo forh ar hoah ;
* Noz na de ne hellan hum arrest a houilein,
* Dareu e zo me hoen ha me hun ha me lein
* Malloh d’em de ketan ! malloh ar e sklerder !
* O breiniadur me mam, o prenued mem breder,
* Deit, hireh em es d’oh, hastet ! El ul linsel
* Gronneit-me ol, ag er hlopen betag er sel !
* Petra e hran, truhek, er bed-men a zareu ?
* El Job en den santel, e on ar deil er hreu,
* N’em es nitra, ren don nitra. Mal e d’em er
* Sonnein ; mal e d’en Anken koh dont d’em hemer !
* Men diuhar e hochell avel re unan meu,
* Lan on a chonjeu sot… — Liameu, liameu,
* Ne veet ket, enta, torret ?… O me inean,
* Saili er mez a me horv, ha neij aben d’en nean.
* Rak n’e ket ar me horv hembkin e hirvoudan :
* Eit kastiein pehed er hetan tad Adan,
* Glaharet e ineanneu peur e vugale
* E neb leh ma kerhant er boen zo etal he.
* Er mez a zeur er mor n’hell ket biuein er pesk :
* Mor me haranteieu zo bet kaset de hesk ;
* Oeit int kuit, ol er re e greden em harent,
* Men dilausket ou des me unan er pear-hent.
* Goulieu dianvez, goulieu diabarh !
* Penaus e talhehes d’er vuhe, peurkeh barh ?
* Er maru hembkin e hell rein d’id eun tam repoz :
* Penaus d’er maru karet ne pas kornal eur poz ?…
* En emgann pamdeiek den ne ra d’ein en dorn :
* A suhun mem buhe p’ arriuo er sadorn.
* A p’ em galuo er maru, sentus avel ur hi,
* Ar he lerh e ridein, ha me boko dehi…
* — « Arsau, eme er Bed, get triste ha gonzeu.
* De bep poen plijadur ha hoarh e zo louzeu ;
* Guellad e hreint eue d’ha triste, mar kares
* Iv genomb guin er joe er hueren karget rez. »
* Hoarhein ! Pen de me skoe flastret edan er beh,
* A pen don maheignet, korv ha spered, a beh !
* Hoarhein ?… Else e hra meur a unan d’em hoed,
* Mes me, me, ha gellout e hrehen ?… Bed amoed !
* Kalon mab den e zo ur varrik dizannet :
* Kaer en des plijadur ar blijadur donet
* Hag er Bed er beein en e joeieu follan,
* Ar er geh voul fank-men biruikin ne vo lan.
* Neaon enta, Bed, el lehid lous ha blijadur,
* Eidon-me, glan e vein doh e gousiadur
* Ha ne glaskein konfort, em zrebilleu ehus
* Nameit doh treid men Doue, men Doue madelehus…
* — Mes hoantat e hran ’tau, hirvoudus, en Dilam,
* Ma hei me eskern peur, kammet de uigent lam,
* De gousket er harnel betag dé er Barnour
* — En de-se e sauo me horf lan a inour.
* Ha ma hello m’inean, skanoh eit en avel
* E tu ’ral er vuhe darneijal divaruel,
* De vout en ur guitat en doar-men iein ha streh,
* Eurus de viriukin…
* Doue, etre hou tivreh !
             Reims BLEIMOR.